b'\n_START_ARTICLE_\nIrenej Lyonski\n_START_SECTION_\n\xc5\xbdivljenjepis\n_START_PARAGRAPH_\nPo poreklu je bil iz Male Azije, iz Smirne, kjer je bil u\xc4\x8denec Polikarpa. V okviru migracij se je zna\xc5\xa1el v galskem Lugdunumu (dana\xc5\xa1njem Lyonu), kjer je po smrti \xc5\xa1kofa Potina bil izbran za njegovega naslednika. Njegovo osrednje delo nosi naslov Zoper krivoverstva (Adversus haereses) in je ohranjeno samo v latinskem prevodu. V njem je predstavil gnosticizem in markionizem z zgodovinskega in vsebinskega stali\xc5\xa1\xc4\x8da in poka\xc5\xbee na njuno zgre\xc5\xa1enost. Potem je prikazal \xc5\xa1e pravoverni nauk Cerkve, ki temelji na Svetem pismu in javnem izro\xc4\x8dilu. Proti gnostikom je zlasti poudaril \xc4\x8dlovekovo telesno-duhovno strukturo. Odre\xc5\xa1enja ne vidi v negaciji telesnega in ohranitvi duhovnega, ki bi se zlilo z bo\xc5\xbeanskim po\xc4\x8delom, kot je to pri ve\xc4\x8dini gnostikov, pa\xc4\x8d pa v popolnem skladju obojega in v obdaritvi \xc4\x8dloveka z bo\xc5\xbejimi atributi slave in nerazpadljivosti.'